**VEDTEKTER**

**§1 Foreningens navn**

Hellemyr, Tinnheia og Grim bydelsråd (heretter kalt bydelsrådet), Kristiansand kommune

**§2 Geografisk område**

Hellemyr, Tinnheia, Hannevikåsen og Grim t.o.m. Dalane.

**§3 Formål**

Bydelsråd skal jobbe for en positiv og balansert utvikling av bydelen med fokus på menneskene som bor her, går på skole eller driver næringsvirksomhet i bydelen. Bydelsrådet skal jobbe for best mulig livskvalitet for bydelens innbyggere i alle aldre, gjennom å skape trygge møteplasser og legge til rette for positive menneskemøter og et sosialt fellesskap.

**§4 Organisasjonsform**

Bydelsrådet er en frittstående, partipolitisk uavhengig organisasjon som ledes av et styre som sammensatt av valgte representanter fra bydelen. Styret kan oppnevne tidsbegrensede arbeidsgrupper samt engasjere enkeltpersoner for å arbeide med fagområder eller enkeltsaker som krever ekstra ressurser. Arbeidsgruppene rapporterer til styret hvis ikke årsmøtet har bestemt noe annet. Bydelsrådet kan samarbeide med andre foreninger eller institusjoner i saker av felles interesse.

Bydelsrådet er selveiende. Dvs. at ingen kan disponere foreningens formue, ha krav på utdeling av overskudd eller hefte for gjeld.

**§5 Oppgaver**

Bydelsrådet skal:

* ha særlig fokus på helhet og sammenheng i samfunnsutviklingen, og skal bidra til å styrke lokale aktørers mulighet til å påvirke denne.
* legge til rette for at innbyggere, lag og foreninger og andre lokale aktører får mulighet til å ta del i, og medansvar for, saker som angår bydelen.
* være høringsinstans i saker/planer som angår bydelen
* få innsyn og medvirkning i kommunens planprosesser i bydelen. Det gjelder hele kommunens virksomhet
* ha en rådgivende og interessehevende funksjon
* utvikle og styrke samarbeid og dialog med:
* Lokale velforeninger
* Lag og foreninger med lokale tilhørighet
* Skoler og barnehager i området, herunder foreldreutvalg, samarbeidsutvalg og elevråd.
* Kommunens frivillighetsenhet
* Lokalt innbyggertorg/bibliotek

**§6 Medlemmer**

Alle husstander i bydelen er medlemmer og har stemmerett på årsmøtet.

**§7 Økonomi og kontingent**

Virksomheten finansieres ved offentlige tilskudd og eventuelle bidrag fra andre. Spesielle behov kan bli finansiert via egne finansieringstiltak f.eks. ved innsamlinger. Økonomiske bidrag gir ikke stemmerett.

For å ivareta behovet for åpen deltakelse, kan det ikke stilles krav om medlemskontingent.

**§8 Årsmøte**

Årsmøtet, som holdes innen utgangen av april hvert år, er foreningens høyeste myndighet. Årsmøtet er vedtaksført med det antall stemmeberettigede medlemmer som møter.

Årsmøtet innkalles av styret med minst fire ukers varsel. Varselet skal inneholde frist for innsending av forslag til styret angående saker som ønskes behandlet å årsmøtet. Sakspapirer og valgkomiteens innstilling skal være tilgjengelig for medlemmene minst én uke før årsmøtet. Årsmøtet kan ikke behandle forslag som ikke er oppført på sakslisten. Møtene skal være åpne og avholdes på nøytral og offentlig grunn.

**§9 Årsmøtets oppgaver**

Årsmøte skal velge:

* møteleder
* protokollfører
* 2 personer til å undertegne protokollen sammen med protokollfører
* Tellekorps (2 personer) hvis nødvendig

Årsmøte behandler følgende saker:

* årsmelding fra styret
* regnskap og revisorberetning
* innkomne saker
* vedtekter og vedtektsendringer
* budsjett
* valg av styreleder
* valg av styremedlemmer med varamedlemmer
* valg av revisor
* valg av valgkomite på tre medlemmer, hvorav en leder

Det føres protokoll som signeres, distribueres og arkiveres på bydelsrådets hjemmesider.

**§ 10 Ekstraordinære årsmøter**

Ekstraordinært årsmøte skal avholdes når 2/3 av sittende styre finner det nødvendig, eller når minst 300 husstander fremsetter skriftlig krav om dette (jmf kommuneloven i fht innbyggerforslag). Innkalling og avvikling følger samme prosedyre som ved ordinært årsmøte. Innkallingsfrist er minimum 14 dager. Styret innkaller på samme måte som til ordinært årsmøte med minimum 14 dagers varsel.

Ekstraordinært årsmøte kan bare behandle og ta avgjørelse i de saker som er kunngjort i innkallingen.

**§11 Styret**

Styre er bydelsrådets høysete myndighet mellom årsmøtene. Styret består av 5 – 11 medlemmer og 2 – 3 varamedlemmer. Styret skal representere hele bydelen, og ha en bredest mulig fordeling mellom alder, kjønn og geografisk tilhørighet innen bydelen. Medlemmene kan være fra bydelens velforeninger, frivillige organisasjoner, tros- og livssynssamfunn, idrettslag mm., men kan også være enkeltpersoner med engasjement for bydelen.

Styret skal bestå av leder, nestleder, sekretær, kasserer og øvrige styremedlemmer. Styremedlemmer velges for 2 år av gangen. Ved første gangs valg av styre velges halvparten for 1 år. Styreleder velges for 1 år av gangen.

2 av medlemmene skal være ungdommer fra Grim ungdomsskole. Elevrådet på ungdomsskolen oppnevner 1 medlem med fulle rettigheter og 1 varamedlem med møte- og talerett. Disse velges for et år av gangen.

Styrets møtedatoer, innkallinger og møtereferater skal legges ut på kommunens hjemmeside, samt på egne sider hvis dette er opprettet. Styremøter skal være åpne, men kun styremedlemmer og inviterte har taleret. Møtene skal avholdes på nøytral og offentlig grunn.

**§12 Signaturrett**

Styrets leder og ett styremedlem, tegner sammen for bydelsrådet.

**§13 Vedtektsendring**

Endringer av disse vedtektene kan bare gjøres på ordinært eller ekstraordinært årsmøte etter å ha vært på sakslisten, og det kreves 2/3 flertall av de avgitte stemmene.

**§14 Oppløsning**

Oppløsning av foreningen kan bare behandles på årsmøte, og krever 2/3 flertall. Dersom ikke årsmøtet velger et avviklingsstyre, skal det sittende styret forestå avviklingen.

Bydelsrådets midler skal etter oppløsning og gjeldsavleggelse tilfalle velforeningene i bydelen.